CELEX: 32020D0534
Language: lt
Date: 2020-04-16 00:00:00
Title: Komisijos įgyvendinimo sprendimas (ES) 2020/534 2020 m. balandžio 16 d. kuriuo sustabdomas paraiškų dėl narystės esamuose Europos referencijos centrų tinkluose nagrinėjimas (Tekstas svarbus EEE)

17.4.2020   
               
               
                  LT
               
               
                  Europos Sąjungos oficialusis leidinys
               
               
                  L 119/18
               
            
         KOMISIJOS ĮGYVENDINIMO SPRENDIMAS (ES) 2020/534
         2020 m. balandžio 16 d.
         kuriuo sustabdomas paraiškų dėl narystės esamuose Europos referencijos centrų tinkluose nagrinėjimas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. kovo 9 d. Europos Parlamento ir Tarybos direktyvą 2011/24/ES dėl pacientų teisių į tarpvalstybines sveikatos priežiūros paslaugas įgyvendinimo (1), ypač į jos 12 straipsnio 4 dalies b ir c punktus,
         kadangi:
         
                     (1)
                  
                  
                     Komisijos įgyvendinimo sprendimu 2014/287/ES (2) nustatomi Europos referencijos centrų tinklų (toliau – tinklų) ir jų narių steigimo bei vertinimo kriterijai ir lengvesnių sąlygų keistis informacija bei praktinėmis žiniomis apie tokių tinklų steigimą ir vertinimą sudarymo kriterijai. Šio sprendimo 6 straipsniu valstybės narės pakviestos sukurti valstybių narių tarybą, kuri spręstų, ar patvirtinti pasiūlymus dėl tinklų, narystės juose ir jų veiklos nutraukimo. Valstybės narės įsteigė valstybių narių tarybą, kuri 2016 m. gruodžio mėn. patvirtino 23 tinklus , o 2017 m. vasario mėn. – vieną tinklą. Visi tinklai pradėjo veiklą 2017 m.;
                  
               
                     (2)
                  
                  
                     Komisijos įgyvendinimo sprendimu (ES) 2019/1269 (3) iš dalies pakeistas Įgyvendinimo sprendimas 2014/287/ES ir, be kita ko, nustatyta kiekvieno atskiro tinklo tarybos koncepcija, taip pat terminai, per kuriuos tos tarybos turi pateikti savo nuomonės projektą ir galutinę nuomonę dėl narystės paraiškų;
                  
               
                     (3)
                  
                  
                     Įgyvendinimo sprendimo 2014/287/ES 8 straipsnyje nustatyta paraiškų dėl narystės esamuose tinkluose teikimo tvarka, įskaitant konkrečius terminus, kurių turi laikytis tinklų tarybos ir paraiškas teikiantys sveikatos priežiūros paslaugų teikėjai;
                  
               
                     (4)
                  
                  
                     2019 m. paskelbtas kvietimas teikti paraiškas dėl narystės esamuose tinkluose, o gautų paraiškų vertinimas tebevyksta;
                  
               
                     (5)
                  
                  
                     dėl COVID-19 pandemijos protrūkio sveikatos priežiūros paslaugų teikėjai ir sveikatos priežiūros specialistai Sąjungoje deda visas pastangas, kad išspręstų tebesitęsiančią visuomenės sveikatos krizę. Daugybe įvairių tinklų tarybų prašymų atkreiptas Komisijos dėmesys į tai, kad dėl šių išskirtinių aplinkybių jos ir pareiškėjai negali laikytis Įgyvendinimo sprendimo 2014/287/ES 8 straipsnyje nustatytų terminų;
                  
               
                     (6)
                  
                  
                     siekiant sudaryti sąlygas tinkamai tęsti vertinimo procedūrą tuomet, kai su šia ekstremaliąja visuomenės sveikatos situacija susijusios išskirtinės aplinkybės išnyks, paraiškų dėl narystės esamuose tinkluose, kurios buvo nagrinėjamos 2020 m. kovo 31 d., nagrinėjimas turėtų būti sustabdytas nuo 2020 m. balandžio 1 d. iki 2020 m. rugpjūčio 31 d. Siekiant užtikrinti visišką skaidrumą, Komisijos tarnybos turėtų informuoti visas tinklų tarybas, pareiškėjus ir valstybes nares apie sustabdymą ir jo priežastis;
                  
               
                     (7)
                  
                  
                     siekiant išsklaidyti su pandemijos metu nebaigtomis nagrinėti paraiškomis susijusius neaiškumus šis sprendimas turėtų įsigalioti kitą dieną po jo paskelbimo;
                  
               
                     (8)
                  
                  
                     siekiant teisinio tikrumo jis turėtų būti taikomas atgaline data nuo 2020 m. balandžio 1 d.;
                  
               
                     (9)
                  
                  
                     šiame sprendime nustatyta priemonė atitinka Direktyvos 2011/24/ES 16 straipsniu įsteigto Komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Paraiškų dėl narystės esamuose Europos referencijos centrų tinkluose, kurios buvo nagrinėjamos 2020 m. kovo 31 d., nagrinėjimas sustabdomas nuo 2020 m. balandžio 1 d. iki 2020 m. rugpjūčio 31 d.
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. balandžio 1 d.
         
         
            Priimta Briuselyje 2020 m. balandžio 16 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 88, 2011 4 4, p. 45.
         
            (2)  2014 m. kovo 10 d. Komisijos įgyvendinimo sprendimas 2014/287/ES, kuriuo nustatomi Europos referencijos centrų tinklų ir jų narių steigimo bei vertinimo kriterijai ir lengvesnių sąlygų keistis informacija bei praktinėmis žiniomis apie tokių tinklų steigimą ir vertinimą sudarymo kriterijai (OL L 147, 2014 5 17, p. 79).
         
            (3)  2019 m. liepos 26 d. Komisijos įgyvendinimo sprendimas (ES) 2019/1269, kuriuo iš dalies keičiamas Komisijos įgyvendinimo sprendimas 2014/287/ES, kuriuo nustatomi Europos referencijos centrų tinklų ir jų narių steigimo bei vertinimo kriterijai ir lengvesnių sąlygų keistis informacija bei praktinėmis žiniomis apie tokių tinklų steigimą ir vertinimą sudarymo kriterijai (OL L 200, 2019 7 29, p. 35).